Počiatek, Ján, minister dopravy, výstavby a regionálneho rozvoja SR (2014-09-11):
Vtipné je, že sa pýtate mňa na premiérov názor, ale už ste sa tak zacyklili v tých otázkach, vzhľadom na to, že vám bežala tá časomiera, bolo treba položiť veľa a čo najviac otázok. Skúsim sa, skúsim, pokúsim sa odpovedať na všetky, opäť vykrikujete z lavice, poprosím vás, pani predsedajúca, skúste ho upozorniť, nech sa umravní! Takže ako iste viete, konkrétne na stavbu, ktorú ste sa pýtali, ide o stavbu, ktorá bola obstarávaná v roku 2011. A neviem, či si spomínate, pravdepodobne už nie, že vy ste vtedy sedeli v dozornej rade NBS-ky, čiže počas vášho pôsobenia v NBS-ke sa táto stavba obstarávala. A viete, že bola obstarávaná podľa žltého FIDIC-u, čiže zhotoviteľ musel stavbu nielen postaviť, alebo mal ju nielen postaviť, ale ju má aj naprojektovať, a pritom vykonať podrobné geologické a geotechnické prieskumy. Tak ste im tú, tak ste tú súťaž vy vymysleli. No ale čo už ste zabudli vy spomenúť, keď hovoríte, že predvídateľné, nepredvídateľné, tak si, prosím vás, spomeňte, lebo vy ste potom asi nepočúvali, keď ste sedeli v tej NBS-ke, že aký je stav na tejto konkrétnej stavbe a bol nasledujúci: V súťažných podmienkach na zhotoviteľa stavby boli lokalizované potenciálne zosuvné územia pod označením S1, územie dĺžky zhruba 150 metrov, a S2, územie dĺžky zhruba 300 metrov, a S3, územie dĺžky zhruba 350 metrov. Na tieto územia boli navrhované predpokladané technické opatrenia na ich stabilizáciu, ako napríklad pilótová stena alebo kotevné zárubné múry. Základným podkladom pre vyhotovenie týchto stabilizačných opatrení bolo vybudovanie nových geotechnických pozorovacích zariadení, ide o inklinometre a piezometre, ktoré sledujú aj priebeh šmykových plôch, podloží a tiež priebeh hladiny spodných vôd v predmetnom území. Tieto geotechnické pozorovacie zariadenia boli realizované v jarných mesiacoch roku 2012, čiže ešte za vás, a vedeli ste, že sú tam inštalované preto, aby zhodnotili reálny stav pohybu týchto daných zosuvových alebo potenciálne zosuvových území. Technické riešenie na stabilizáciu zosunov území S1 bolo uzavreté koncom roka 2012, S2 prvá etapa v polovici roka 2013 a druhá etapa v ôsmom mesiaci v roku 2014 a S3 v ôsmom mesiaci 2014, čiže najväčším problémom pre dodržanie termínu výstavby sú nové nevyhnutné technické opatrenia v zosuvných územiach v lokalitách s označením S2, S3, čo je konkrétne lokalita Chmiňany a Chminianská Nová Ves, kde počas výstavby monitorovacie zariadenia začali vykazovať aktivitu zosuvného územia a bolo potrebné vypracovať dodatočné technické opatrenia na stabilizáciu územia, s ktorými sa v predpokladanom, v znení súťaže na zhotoviteľa stavby neuvažovalo, takže tu je odpoveď na to. Takže skúste sa zamyslieť nad tým, či nemáte aj vy s týmto niečo spoločné, a podľa môjho názoru máte, pretože si určite spomeniete, že aj dôvod, prečo sa tak akcelerovalo používanie žltého FIDIC-u za vás, bolo, že ste za každú cenu chceli niečo začať stavať. A táto príprava, ktorá bola nejasná z geologického pohľadu, sa musela doriešiť, samozrejme, neskôr a takto to dopadlo. A naspäť k tým ďalším úsekom, spomeňte si, ako ste vy glorifikovali nízke ceny diaľnic a výstavbu. Heroicky ste sa tu vystatovali, že ako vy viete perfektne obstarávať, a na našu kritiku, že tie ceny sú nereálne, ste reagovali tak, že aj tak už boli v minulosti predražené a že si vymýšľame. Dnes všetci tí zhotovitelia, ktorých sa to týka, jasne deklarujú, že na tých stavbách sú stratoví. A objektívne je známe, že dve veľké stavebné firmy, na našom trhu pomerne dominantné, sa vyskytli aj kvôli tomuto v tak vážnych problémoch, z ktorých sa celý trh vylízava postupne už niekoľko rokov. Takže na vašom mieste by som sa trošku zamyslel, že či nie ste tak spoluzodpovedný za tú situáciu fatálnu na trhu a či naozaj tie ceny boli až také super pre Slovensko, keď to teda je tak, ako to dnes je, že sa posúvajú termíny alebo mnohé z týchto veľmi silných firiem majú veľké záväzky voči svojim subdodávateľom a celý stavebný trh sa takto dostal do pomerne nestabilného stavu i keď už, našťastie, teraz sa črtá, že sa tá situácia zlepší aj v prípade týchto dvoch hlavných, dominantných firiem. Ďakujem za slovo, skončil som.